Christian H. Hansen (DF), 2002-11-05:
Først vil vi gerne takke for, at vi har fået denne forespørgsel.
Vi tror i Dansk Folkeparti, at det er vigtigt, at man løbende taler om tingene og dermed også om fiskeriet.
Også tak for ministerens redegørelse.
Som udgangspunkt kan man jo altid spørge sig selv: Hvem er det, der har mest forstand på fiskeri?
Er det biologen?
Eller er det fiskeren?
Eller er det politikeren?
Hvis man skal nævne det i den rækkefølge, hvor jeg tror, de enkelte har mest viden, så er det fiskeren, biologen og politikeren.
Jeg har altid haft den grundholdning, at de, der lever af og beskæftiger sig med fiskeriet, også har en viden, som er uundværlig for de beslutninger, der eventuelt skal tages.
I Danmark er fiskeriet et vigtigt erhverv, men vi må jo erkende, at inden for de seneste årtier er færre og færre mennesker blevet beskæftiget ved fiskeriet, og det gælder i alle leddene fra hav til bord. Vi ved alle, at fisk som ressource er en del af vores fælles arv.
Sunde fiskebestande er med til at sikre fiskerne et rimeligt fiskeri
, og opskrifterne på, hvordan man gør det, er jo mange.
Man kan som politiker faktisk godt blive lidt forvirret af de mange meldinger, der kommer om, hvordan man kan løse problemerne for fiskeriet.
Det sker, når de biologiske eksperter anbefaler, at der skal indføres fiskestop.
Her var det netop nogle biologiske eksperter, der anbefalede fiskestop i en periode og efterfølgende mindre fiskekvoter, så fiskebestanden kunne få det, man kalder fred til at vokse.
Fiskestoppet blev selvfølgelig senere hævet, men fortvivlelsen for politikerne kommer jo ind, når biologerne på den ene side siger, at det er et alvorligt problem, og fiskerne på den anden side siger: Jamen der er stadig fisk nok, de er bare i nogle andre områder.
For torskens vedkommende kan vi alle huske debatten om, at fiskebestanden bare havde flyttet sig til nogle andre områder. Jeg tænker ofte over begrebet »bæredygtigt fiskeri«.
Er det i virkeligheden bare noget, som politikerne har opfundet, fordi det kan rumme en masse ting?
Nogle gange kan jeg godt stille mig selv det spørgsmål.
Jeg ved naturligvis også, at man ikke herhjemme i Danmark kan se isoleret på den samlede udvikling, der sker i Europa, men vi kan godt skrive os det bag øret.
Folketinget havde onsdag den 28. februar 2001 en forespørgsel til den daværende fødevareminister om det danske fiskeri i årene 2000-2010.
I denne forespørgsel kom der også mange indlæg om fremtiden, bæredygtigt fiskeri, og hvilke forventninger man havde til fremtiden, og et flertal i Folketinget opfordrede den daværende regering til at fremme en dansk fiskeriforvaltning, hvor bl.a. en modernisering og fornyelse af fiskerflåden skulle være med til at sikre en tilpasning af fangstkapaciteten og dermed sikre et langsigtet, stabilt fiskeri med moderne standarder for både søsikkerhed og arbejdsforhold og en fortsat højnelse af kvaliteten af den fangede fisk.
Midlerne i de flerårige udviklingsprogrammer for fiskeri og akvakultur skulle udnyttes bedst muligt, og der skulle indføres nye begreber på mange områder, også for sildefiskeriet, som jo har været nævnt tidligere her i dag.
Hvis man ser på EU og bæredygtigt fiskeri, vil vi i Dansk Folkeparti stadig have den opfattelse, at der selvfølgelig skal komme nogle løsninger på bordet.
Vi mener, at man i EU-regi bør arbejde for at få nogle modeller, så vi får mere ensartede regler i alle EU-lande, og når jeg nævner det, er det nok mere med tryk på, om alle EU-landene nu også overholder de ensartede regler.
Man bør også lave nogle forbedrede muligheder for eksempelvis forsøgsfiskeri, og man bør se på modeller for dem, der eventuelt gerne vil ud af erhvervet.
Sluttelig vil jeg fremhæve, at der er mange tiltag i EU-regi i øjeblikket, bl.a. tilpasning af flådekapaciteten og koordinerende kontrolforanstaltninger for industrifiskeri.
Jeg tror, det bliver spændende at se den reform, man kommer frem til, og det er mit håb, at den må indeholde noget fremsynet for det samlede fiskeri.
Så vil jeg gerne til slut sige, at selv om Dansk Folkeparti er blevet meget, meget mere af et parlamentarisk grundlag, er vi stadig modstandere af satellitovervågning.